**Answers.com** הוא אתר אינטרנט שהוקם בישראל, המספק למשתמשים מכל רחבי העולם מידע המתבסס על תשובות לשאלות שמעלים הגולשים. האתר נמצא בבעלות חברת System1 במקור היה בבעלות חברת Answers Corporation.

היסטוריה
--------

### הקמת החברה

Answers Corporation נוסדה בשנת 1999, בשם גורונט (GuruNet) על ידי בוב רוזנשיין, שפיתח קודם, יחד עם אחיו ג'פרי רוזנשיין, את מעבד התמלילים דגש, שהיה הראשון שפעל בעברית על מערכת ההפעלה Microsoft Windows. החברה שהקימו, "אקסנט תוכנה", פיתחה גרסאות של התוכנה לשוק הבינלאומי והוזמנה על ידי חברת מיקרוסופט לסייע בתרגום Windows לעברית בשנת 1991. על בסיס פרויקט זה פיתחה תוכנת תרגום שזכתה להצלחה, החברה הונפקה בבורסה בניו יורק ב-1995 וגדלה ל-150 עובדים, מתוכם כ-80 במרכז הפיתוח שלה בירושלים. אולם החברה החלה בשנים 1996–1997 לצבור הפסדים. באפריל 1998 בעלי המניות פיטרו את בוב רוזנשיין, שהיה סמנכ"ל טכנולוגיה, ואחר כך גם סגרו את מרכז הפיתוח בירושלים.

גורו-נט הוקמה בהתבסס על רעיון תוכנת תרגום והתאמתו לעידן האינטרנט, היא פיתחה תוכנה המשמשת כלקסיקון שבאפשרותה ניתן היה לקבל מילון מונחים, הפניות לאתרי אינטרנט בנושא המבוקש, אפשרות לרכישת ספרים ומידע שימושי מסוגים שונים. התוכנה הופצה בחינם והכנסות החברה היו אמורות להגיע משיווק ופרסום לפי מודל הדוט-קום. בשיא בועת הדוט-קום גייסה מעל ל-32 מיליון דולר בשני סביבי גיוסים. בין המשקיעים בחברה היה היזם יוסי ורדי וחברת אמריקה און ליין שהייתה אז ספקית שירותי האינטרנט הגדולה בעולם. יוסי ורדי היה גם זה שנתן לרוזנשיין את הרעיון לפתח פתרון מבוסס אינטרנט (עוד לפני שהשקיע בחברה). מרכז הפיתוח של החברה היה ממוקם בגן הטכנולוגי מלחה בירושלים, והיא פתחה משרדים גם בארצות הברית.

### כחברת תוכנה

בנובמבר 2000, הודיעה גורו-נט של שינוי במודל העסקי שלה ופיתוח קו מוצרים למגזר הארגוני, בהתבסס על טכנולוגית מנוע התשובות מפיתוחה. קו מוצרים נועד לאפשר לעובדי הארגון לאתר מידע החבוי במחשבי הארגון, ולקצר את תהליכי קבלת ההחלטות הפנים ארגוניים. בנוסף באותה עת שינתה את שמה לאטומיקה (Atomica). בספטמבר 2001, הודיעה החברה שחתמה על הסכם שותפות עם חברת IBM, במסגרת ההסכם תשולב תוכנת אטומיקה לארגונים בפלטפורמת  Websphere, כיישום פנים ארגוני המעניק אינפורמציה לעובדי הארגון. החברה גם גייסה שני מנהלים בכירים עם ניסיון במכירות תוכנה ומערכות לארגונים בארצות הברית. אולם לאחר שנתיים של ניסיון לשווק את הפתרון לארגונים, החליטה לבטל את קו המוצרים ולחזור לפעול כחברת תוכנה לצרכנים.

בפברואר 2004, גייסה החברה 5 מיליון דולר, חזרה לשמה המקורי גורונט והחלה לפתח פתרון תוכנה לשוק הצרכני. היא אפשרה הורדה של גרסה בסיסית של התוכנה בחינם, וגרסה מורחבת בתשלום של 30 דולר לשנה ובמאי 2004 הודיעה על תוכנת להנפקת מניות ברשימה המשנית של נאסד"ק (Small Caps). באוקטובר 2004 הונפקה החברה לבסוף בבורסת AMEX וגייסה כ-11.8 מיליון דולר לפי שווי שוק של 23 מיליון דולר.

### כחברת אינטרנט

בינואר 2005, שוב הודיעה החברה על שינוי במודל העסקי שלה, היא השיקה אתר האינטרנט Answers.com כמנוע חיפוש למידע, המתבסס על כמאה מקורות מידע שונים ומסוגל לספק לגולשים תשובות על כמיליון נושאים, שמות ומושגים. המודל החדש היה מבוסס על הכנסות מפרסום באתר ולא על מכירת תוכנה לצרכני קצה. האתר זכה להצלחה מסחררת לאחר שמנוע החיפוש של גוגל החל להפנות את הגולשים שלו לאתר. בנוסף זכה האתר לביקורות חיוביות בעיתונות הכלכלית. עקב כך החלה החברה לצבור לראשונה הכנסות משמעותיות מפרסום.

באוגוסט 2005, עברה החברה להיסחר ברשימה הראשית של בורסת נאסד"ק תחת הסימול ANSW. בנוסף שינתה את שמה ל-Answers Corporation. במרץ 2006 תבעה החברה את המתחרה הישראלית שלה בבילון עם הפרט פטנט. בינואר 2008 ניסתה ללא הצלחה לקנות את החברה המתחרה לקסיקו, שהפעילה את האתר dictionary.com המספק פירושים לשמות ומושגים.

### מכירת החברה

ביוני 2008 גייסה החברה 13 מיליון דולר נוספים, וסיימה את השנה עם עלייה של 25% בהכנסות ל-14.2 מיליון דולר ועברה לראשונה לרווח תפעולי. למרות זאת מחיר המנייה של החברה דשדש ובשל סחירותה הנמוכה עברה מרשימה הראשית בבורסת נאסד"ק להיסחר ברשימת נאסד"ק המשנית.

בפברואר 2011 הודיעה החברה כי קרן ההשקעות AFCV תרכוש אותה תמורת 127 מיליון דולר, אך חלק ממשקיעי החברה התנגדו לעסקה בטענה כי המחיר נמוך מדי. באפריל 2011, לאחר הצבעה שנערכה בקרב בעלי המניות: 57% תמכו במיזוג, 21% התנגדו ו-22% לא חיוו דעתם, העסקה אושרה. ביוני 2011 AFCV פיטרה שני שלישים מהעובדים. ובמאי 2012 סגרה לחלוטין את מרכז הפיתוח של החברה בירושלים.

טכנולוגיה
---------

מאגר המידע של Answers.com מבוסס על כ-180 מקורות: יותר מ-100 אנציקלופדיות, מילונים, מונחונים ואטלסים, כולל אתרי ויקיפדיה. מנוע החיפוש של האתר מאפשר הצלבת מידע ממגוון מקורות ומאגרי מידע, לרוב על פי תשובות לחיפוש באמצעות שאלות ספציפיות בהתבסס על טכנולוגיית ויקי ומידע שמתווסף על ידי הגולשים. הכנסות החברה מתבססות על פרסומות.

בדצמבר 2008 עמד מספר המשתמשים באתר על 16.5 מיליון מבקרים, עליה של 154% לעומת דצמבר 2007- הצמיחה המהירה ביותר מבין 200 חברות האינטרנט המובילות בארצות הברית. בנובמבר 2010 עמד מספר המשתמשים הייחודים באתר על 47.6 מיליון. על פי חברת המחקר קומסקור, ב-2009 האתר של החברה דורג במקום ה-13 בארצות הברית מבין האתרים המובילים. בעולם מדורג answers.com במקום ה-32.

קישורים חיצוניים
----------------

* 

* אתר האינטרנט הרשמי של Answers.com (באנגלית)
* Answers.com, ברשת החברתית פייסבוק

* Answers.com, ברשת החברתית אקס (טוויטר)

* Answers.com, ברשת החברתית אינסטגרם

* Answers.com, ברשת החברתית טיקטוק

* Answers.com, באתר פינטרסט

הערות שוליים
------------

1. 1 2 3  גילעד נס, ‏איבדו כיוון, באתר גלובס, 11 בפברואר 2001
2. ↑  יונתן נשיא, ‏אקסנט: הפסד של 5.7 מ' ד', באתר גלובס, 11 בנובמבר 1996  
עמי גינזבורג, ‏אקסנט: ההפסדים קטנו, אבל ההון הולך ונגמר, באתר גלובס, 5 במאי 1997
3. ↑  בתיה פלדמן, ‏לא יכולים בלי זה, באתר גלובס, 22 ביוני 2000
4. ↑  מאת אביבה משמרי, ‏גורונט השלימה גיוס של 28.5 מיליון דולר לפי שווי 80 מיליון ד', באתר גלובס, 6 ביוני 2000
5. ↑  איי אונליין, גורונט הירושלמית משנה שמה ל- Atomica; צירפה 4 מנהלי בכירים לשורותיה, באתר TheMarker‏, 7 בנובמבר 2000
6. ↑  מרי שגיא-מידן, בוב רוזנשיין: "אנחנו לא חברת דוט.קום ששינתה את ייעודה", באתר TheMarker‏, 21 בדצמבר 2000
7. ↑  עינב בן יהודה, גורו-נט מגייסת עובדים בארה"ב, באתר TheMarker‏, 13 בספטמבר 2000
8. ↑  אלון תבור, גורו-נט מנסה להתנער ממודל הדוט.קום: משנה את שמה לאטומיקה ומשיקה קו מוצרים למגזר הארגוני, באתר TheMarker‏, 7 בנובמבר 2000
9. ↑  צורי דאר, IBM תשלב בפיתרון Websphere את טכנולוגיית החיפוש של אטומיקה, באתר TheMarker‏, 2 בספטמבר 2001
10. ↑  צורי דאר, אטומיקה מעלה הילוך: מינתה שני ותיקי תעשיית ההיי-טק כסמנכ"לי שיווק ומכירות, באתר TheMarker‏, 30 בספטמבר 2001
11. ↑  שירלי יום-טוב, "אבל אז התעוררנו והבנו שיש גם כסף באינטרנט", באתר הארץ, 7 במרץ 2005
12. ↑  צורי דאר, אטומיקה גייסה 5 מיליון דולר; חזרה לשמה המקורי - גורונט, באתר TheMarker‏, 9 בפברואר 2004
13. ↑  צורי דאר, גורונט הישראלית עם מחזור מכירות של 28.7 אלף דולר מתכוונת לגייס 7.8 מיליון דולר, באתר TheMarker‏, 16 במאי 2004  
עידו אלון, פלאש-בק משנת 2000: חברת גורונט מחפשת דרך לבורסה בוול סטריט, באתר TheMarker‏, 21 במאי 2004
14. ↑  שירלי יום-טוב, חברת האינטרנט הישראלית גורונט מוסיפה 3% ביום המסחר הראשון; גייסה 12 מיליון דולר ושווייה 23 מיליון דולר, באתר TheMarker‏, 13 באוקטובר 2004
15. ↑  עומרי כהן, גורונט משנה כיוון עסקי בפעם השנייה - משיקה מנוע חיפוש, באתר TheMarker‏, 3 בינואר 2005
16. ↑  שירלי יום-טוב, התפתחות חיובית דרמטית לגורונט, באתר TheMarker‏, 3 בפברואר 2005
17. ↑  שירלי יום-טוב, פורבס מזניק את גורונט ליום מסחר עליז נוסף: "answers.com הוא ההמצאה הטובה ביותר באינטרנט זה שנים", באתר TheMarker‏, 7 בפברואר 2005
18. ↑  עומרי כהן, גורונט: הכנסות מפרסום של 91 אלף דולר באתר Answers.com בחודש מארס על רקע ההסכם עם גוגל, באתר TheMarker‏, 10 במאי 2005  
אסף רותם, גורונט: ההכנסות זינקו פי 9 ל-425 אלף דולר אך הדרך לרווחיות עדיין ארוכה, באתר TheMarker‏, 28 ביולי 2005
19. ↑  עומרי כהן, גורונט עולה כיתה: תעבור באוגוסט לרשימה הראשית של בורסת נאסד"ק תחת הסימול ANSW; המניה עולה כ-12% בתגובה, באתר TheMarker‏, 19 ביולי 2005
20. ↑  ארנון בן-יאיר, חברת Answers תובעת מיליון שקל מבבילון: מפירה פטנט רשום שלנו, באתר TheMarker‏, 9 במרץ 2006
21. ↑  עומרי כהן, הבעיה שאפילו מנכ"ל answers מתקשה למצוא לה תשובה: כיצד תרכוש חברה של 30 מ' ד' מתחרה בשווי של 100 מ' ד'?, באתר TheMarker‏, 21 בינואר 2008  
שמואל שוסטר, נגמרו התשובות: אנסרס קורפוריישן סתמה את הגולל על האפשרות לרכישת לקסיקו - ביטלה את ההנפקה המתוכננת, באתר TheMarker‏, 13 בפברואר 2008
22. ↑  ניר צליק, Answers Corporation גייסה סכום העשוי להגיע ל-13 מיליון דולר מקרן ההון סיכון רדפוינט ונצ'ר, באתר TheMarker‏, 17 ביוני 2008
23. ↑  ניר צליק, אנסרס קורפוריישן סיימה את 2008 עם עלייה של 25% בהכנסות ל-14.2 מיליון דולר, באתר TheMarker‏, 19 בפברואר 2009
24. ↑  שמואל שוסטר, אנסרס קורפוריישן עוזבת את הרשימה הראשית של נאסד"ק ועוברת להיסחר ברשימה משנית, באתר TheMarker‏, 29 בספטמבר 2008
25. ↑  גיא גרימלנד, חברת Answers.com הישראלית נרכשה על ידי קרן ההשקעות AFCV ב-127 מיליון דולר, באתר TheMarker‏, 3 בפברואר 2011
26. ↑  גיא גרימלנד, משקיעי Answers.com נגד האקזיט: "המחיר נמוך מדי; אין סיכוי שהעסקה תצא לפועל", באתר TheMarker‏, 4 בפברואר 2011  
גיא גרימלנד, קרן נוספת מתנגדת להצעת הרכש שקיבלה Answers.com, באתר TheMarker‏, 17 בפברואר 2011
27. ↑  גיא גרימלנד, הדרמה סביב Answers.com הסתיימה; תימכר ל-AFCV עבור 127 מיליון דולר, באתר TheMarker‏, 15 באפריל 2011
28. ↑  גיא גרימלנד, לאחר האקזיט - הגרזן מונף: פיטורים נרחבים ב-Answers.com הירושלמית, באתר TheMarker‏, 27 ביוני 2011
29. ↑  אור הירשאוגה, AFCV תסגור את מרכז הפיתוח של Answers.com, באתר TheMarker‏, 7 במאי 2012
30. ↑  גיא גרימלנד, Answers.com הישראלי מדורג 20 בארה"ב עם 47.6 מיליון משתמשים ייחודים בחודש, באתר TheMarker‏, 7 בנובמבר 2010
31. ↑  גיא גרימלנד, אתר Answers.com הישראלי עוקף את CNN וניו-יורק טיימס, באתר TheMarker‏, 19 באוקטובר 2009